*Па падручніку І.І. Паўлоўскага “Беларуская мова”, 2 клас, 2016 год выдання*

**Тэма:** Правапіс слоў з е, ё – я (першы ўрок па тэме).

**Мэта:** плануецца, што да канца ўрока вучні будуць

*ведаць:*

што ***ё*** ў словах пішацца толькі пад націскам;

*умець:*

вызначаць першы склад перад націскам, другі, трэці і іншыя склады перад націскам, паслянаціскныя склады.

**Задачы асобаснага развіцця:**

спрыяць развіццю ў малодшых школьнікаў уменняў вызначаць націск у словах;

стварыць умовы для ўзбаггачэння слоўнікавага запасу вучняў;

садзейнічаць выхаванню жадання вывучаць беларускую мову.

**І. Арганізацыйны момант.**

*Празвінеў ужо званок –*

*Пачынаецца ўрок*

*Мы за парты ціха селі*

*І на дошку паглядзелі.*

– Наш занятак і ў гэты раз незвычайны. Мы адправімся з вамі ў падарожжа па казцы, якая добра вам знаёмая з дзіцячага садка. А як яна называецца, вы даведаецеся, выканаўшы маё заданне.

– Для гэтага вам патрэбна расшыфраваць слова, якое схавалася ў алфавіце.

|  |  |  |  |  |  |  |
| --- | --- | --- | --- | --- | --- | --- |
| 12 | 1 | 13 | 1 | 2 | 16 | 12 |
| К | А | Л | А | Б | О | К |

– Малайцы! Вы добра справіліся з заданнем, а разам з гэтым і апынуліся ў казцы.

Героі казкі “Калабок”

Прыйшлі да нас у школу.

Кожны з іх прынёс заданне,

А замест адказа паставіў пытанне.

– Успомнім пачатак казкі. “Жылі-былі дзед і баба. Вось просіць дзед:

– Спячы мне, баба, Калабок.

Бабка наскрабла мукі, замясіла цеста на смятане, спякла з яго на масле Калабок і паклала на акно студзіцца”.

**ІІ. Праверка дамашняга задання.**

– Дзе знаходзіўся ў гэты час Калабок? (Дома.)

– А якое дамашняе заданне вы рыхтавалі да ўрока беларускай мовы?

*Пр. 113. Вучні чытаюць тэкст, называюць, якую літару ўставілі, як разважалі пры гэтым, называюць націскны склад.*

**ІІІ. Хвілінка чыстапісання і слоўнікавая работа.**

– Пачуў Калабок пра тое, што ёсць такі дом, у якім можна навучыцца чытаць, лічыць, пісаць, шмат карыснага даведацца. А як называецца гэты дом? *(Школа.)*

І вось вырашыў Калабок адправіцца ў школу. Саскочыў ён з падаконніка і пакаціўся па сцяжынцы ў Краіну Беларускай Мовы.

– Пакуль Калабок коціцца, прапаную вам хвілінку чыстапісання.

Кк

калабок

Пакаціўся Калабок па сцяжынцы.

**ІV. Паведамленне тэмы і мэт урока.**

– Тэма нашага ўрока: “Правапіс галосных о, э – а”. Чым мы будзем займацца на ўроку? *(Адказы вучняў)*

**V. Вывучэнне і замацаванне новага матэрыялу.**

***Заданні Зайца.***

*Пр. 114.*

– Каціцца Калабок, каціцца, а насустрач яму… Заяц.

**Заяц.** Калабок, Калабок, я цябе з’ем!

**Калабок.** Не еш мяне, Заяц, лепш пакажы дарогу да школы.

**Заяц.** Выканай, Калабок, мае заданні, тады я цябе адпушчу.

– Давайце, дзеці, дапаможам Калабку, каб зайчык яго не з’еў.

– Прачытайце словы. Назавіце націскныя галосныя гукі. Якімі літарамі яны абазначаны на пісьме?

В**е**чар, н**е**ба, дзян**ё**к, в**е**цер, б**е**раг, з**е**лень, зв**е**р, цв**ё**рды, зял**ё**ны, ц**ё**плы, вяс**ё**лы, хва**ё**вы.

– Спішыце. Пастаўце націск у словах. У якіх словах вы не абазначылі націск? Чаму?

*С. 54. Праца з лінгвістычным матэрыялам.*

– У беларускай мове літара ё пішацца толькі пад націскам: в**ё**ска, м**ё**д, пал**ё**т.

– Калі ў беларускай мове пішацца літара ё?

*Пр. 115.*

– Прачытайце. Якая літара прапушчана ў кожным слове? Вызначце націскны склад у словах.

Аб’ём, вясёлка, вавёра, пасёлак, вёска, цёмны, лёгкі.

***Заданні Ваўка.***

– Малайцы! Заяц паказаў дарогу да школы і адпусціў Калабка. Каціцца Калабок далей, а насустрач яму… Воўк.

**Воўк.** Калабок, Калабок. Я цябе з’ем!

**Калабок.** Не еш мяне, Воўк, лепш дапамажы да школы дабрацца і пытанні цяжкія прапануй.

*Пр. 116.*

– Перш чым выканаць заданне Ваўка, нам патрэбна навучыцца лічыць склады перад націскам. У гэтым нам паможа табліца ў практыкаванні 116.

*Разбор табліцы вучнямі пад кіраўніцтвам настаўніка.*

– Воўк адпусціў Калабка і паказаў, па якой сцяжынцы ісці.

***Фізкультхвілінка.***

– Але ж стаміўся Калабок, прысеў на пянёк. І мы адпачнём.

***Заданні Мядзведзя.***

– Убачыў Мядзведзь Калабка і кажа: “Калабок, Калабок, я цябе з’ем!”.

**Калабок.** Не еш мяне, Мядзведзь, лепш самыя цяжкія заданні дай, а то я спяшаюся ў школу.

*Пр. 117.*

– Прачытайце словы. Падзяліце іх на склады. Вызначце націскны склад.

Зямля, вясна, мяцеліца, прыбярэжжа, свяціць, спяваць.

– Спішыце. У кожным слове падкрэсліце першы склад перад націскам.

– Адпусціў Мядзведзь Калабка і паказаў, куды ісці далей.

***Заданні Лісы.***

*Праца з электронным трэнажорам і ў сшытку на друкаванай аснове.*

– Сустракае Калабок Лісу.

**Ліса.** Калабок, Калабок, я цябе з’ем!

**Калабок.** Не еш мяне, Ліса, а лепш заданні якія-небудзь цікавыя задай, бо я ў школу спяшаюся.

– Ліса прапануе вам, дзеці, цікавыя заданні. Пакуль адны вучні працуюць з электронным трэнажорам, другія – выконваюць заданні ў сшытку на друкаванай аснове.

*Вучні па чарзе працуюць з электронным трэнажорам. Пасля працы выконваюць гімнастыку для вачэй.*

**VІ. Падвядзенне вынікаў урока.**

– Чаму навучыліся на ўроку?

– Як літара ё пішацца ў словах? *(Літара ё пішацца ў словах толькі пад націскам.)*

– Якое заданне было цікавае?

– Якое заданне выклікала ў вас цяжкасці?

– Аб чым дома раскажаце бацькам?

**VІІ. Дамашняе заданне.**

Пр. 118.

Тлумачэнне парадку выканання.

**VIII . Рэфлексія.**

– Калабок падзякаваў Лісе і пакаціўся далей па сцяжынцы. На сваім шляху ён сустракаў іншых лясных жыхароў, пазнаваў шмат новага і свае веды перадаваў іншым. І, пераадолеўшы ўсе выпрабаванні на сваім шляху, прыкаціўся да нас у школу.

